CELEX: 32011D0128
Language: el
Date: 2011-02-24 00:00:00
Title: 2011/128/ΕΕ: Απόφαση της Επιτροπής, της 24ης Φεβρουαρίου 2011 , για την τροποποίηση της απόφασης 2007/863/ΕΚ σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ’ εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό Ε(2011) 1033]

25.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 51/21
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 24ης Φεβρουαρίου 2011
   για την τροποποίηση της απόφασης 2007/863/ΕΚ σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ’ εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   [κοινοποιηθείσα υπό τον αριθμό Ε(2011) 1033]
   (Το κείμενο στην αγγλική γλώσσα είναι το μόνο αυθεντικό)
   (2011/128/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που προτίθεται να διασπείρει ετησίως κράτος μέλος ανά εκτάριο, διαφέρει από αυτήν που καθορίζεται στην πρώτη πρόταση και στο στοιχείο α) του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ, η εν λόγω ποσότητα πρέπει να καθορίζεται έτσι ώστε να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με αντικειμενικά κριτήρια, όπως είναι η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
            
         
               (2)
            
            
               Στις 14 Δεκεμβρίου 2007, η Επιτροπή εξέδωσε την απόφαση 2007/863/ΕΚ σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ’ εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (2), επιτρέποντας στη Βόρεια Ιρλανδία τη διασπορά 250 kg αζώτου ανά εκτάριο ετησίως από κοπριά αγροκτημάτων που διαθέτουν λειμώνες σε ποσοστό τουλάχιστον 80 %.
            
         
               (3)
            
            
               Η εγκριθείσα με την απόφαση 2007/863/ΕΚ παρέκκλιση αφορούσε, για το 2009, σχεδόν 150 αγροκτήματα στη Βόρεια Ιρλανδία, αντιστοιχώντας στο 0,6 % περίπου του συνολικού αριθμού εκμεταλλεύσεων και στο 1 % του συνόλου της γεωργικής γης. Η ισχύς της απόφασης 2007/863/ΕΚ λήγει στις 31 Δεκεμβρίου 2010.
            
         
               (4)
            
            
               Στις 23 Σεπτεμβρίου 2010 το Ηνωμένο Βασίλειο υπέβαλε στην Επιτροπή αίτημα για παράταση της παρέκκλισης όσον αφορά την περιφέρεια της Βόρειας Ιρλανδίας. Το αίτημα περιελάμβανε αιτιολόγηση με βάση τα αντικειμενικά κριτήρια του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
            
         
               (5)
            
            
               Το Ηνωμένο Βασίλειο υιοθέτησε ένα νέο πρόγραμμα δράσης για τη Βόρεια Ιρλανδία που αφορά την περίοδο Ιανουάριος 2011 έως Δεκέμβριος 2014, το οποίο διατηρεί, κατά βάσιν, τα μέτρα του προγράμματος δράσης για τη μέχρι τις 31 Δεκεμβρίου 2010 περίοδο και εφαρμόζεται σε ολόκληρη την επικράτεια της Βόρειας Ιρλανδίας.
            
         
               (6)
            
            
               Οι συγκεντρώσεις νιτρικών ιόντων στα γλυκά επιφανειακά ύδατα της Βόρειας Ιρλανδίας παραμένουν σχετικά χαμηλές, με μέσες συγκεντρώσεις κάτω των 25 mg NO3/l το 2008 για το 99,7 % των σταθμών παρακολούθησης. Μεταξύ του 2005 και του 2008, στους σταθμούς παρακολούθησης παρατηρήθηκαν εν γένει σταθερές ή φθίνουσες μέσες συγκεντρώσεις νιτρικών ιόντων, ακόμη και σε υδρογραφικές λεκάνες απορροής που περιελάμβαναν τις υψηλότερες αναλογίες γεωργικών εκμεταλλεύσεων που ενέπιπταν στην παρέκκλιση. Όσον αφορά τις μέσες συγκεντρώσεις νιτρικών ιόντων στα υπόγεια ύδατα, αυτές είναι κάτω των 25mg NO3/l το 2008 στο 91,9 % των σταθμών παρακολούθησης και δείχνουν παρόμοιες σταθερές ή καθοδικές τάσεις όσον αφορά τα επιφανειακά ύδατα.
            
         
               (7)
            
            
               Την περίοδο 2006-2010 ο πληθυσμός του ζωικού κεφαλαίου στη Βόρεια Ιρλανδία μειώθηκε κατά 12,5 % σε ό,τι αφορά τα πρόβατα, 11,5 % τα πουλερικά, 4,7 % τα βοοειδή και αυξήθηκε κατά 9,8 % σε ό,τι αφορά τα χοιροειδή. Η κτηνοτροφία στη Βόρεια Ιρλανδία εξακολουθεί να βασίζεται κατά κύριο λόγο στην ύπαρξη λειμώνων.
            
         
               (8)
            
            
               Η παραγόμενη από κοπριά ποσότητα Ν στα αγροκτήματα στη Βόρεια Ιρλανδία μειώθηκε για το διάστημα 2006-2010 κατά 6,4 %, ενώ η αναλογία διασποράς κοπριάς ανά εκτάριο γης μειώθηκε κατά 4,7 %. Οι διαθέσιμες εκτάσεις για τη διασπορά κοπριάς μειώθηκαν κατά 1,7 %. Στη Βόρεια Ιρλανδία τα βοοειδή είναι, με μεγάλη διαφορά, η κύρια πηγή Ν από κοπριά, ακολουθούμενη από τα πρόβατα, τα πουλερικά και τα χοιροειδή. Η μείωση του ολικού Ν από κοπριά οφείλεται κυρίως στη φθίνουσα πορεία της κτηνοτροφίας και, στο εσωτερικό του κλάδου, ο κύριος μοχλός αλλαγών είναι η μείωση του αριθμού των αγελάδων κρεατοπαραγωγής και των μικρών τους.
            
         
               (9)
            
            
               Υπό το φως των επιστημονικών πληροφοριών που αναφέρονται στην αίτηση παράτασης της παρέκκλισης και των σχετικών με την περιφέρεια της Βόρειας Ιρλανδίας μέτρων για τα οποία δεσμεύθηκε το Ηνωμένο Βασίλειο στο πλαίσιο του προγράμματος δράσης για την περίοδο Ιανουάριος 2011-Δεκέμβριος 2014, είναι δυνατό να συναχθεί το συμπέρασμα ότι οι όροι χορήγησης της παρέκκλισης, όπως αυτοί καθορίζονται στην οδηγία 91/676/ΕΟΚ, λόγου χάριν οι παρατεταμένες αυξητικές περίοδοι και οι καλλιέργειες με υψηλές ανάγκες σε άζωτο, εξακολουθούν να καλύπτονται, και ότι η παρέκκλιση δεν θίγει την επίτευξη των στόχων της εν λόγω οδηγίας.
            
         
               (10)
            
            
               Προκειμένου να διασφαλιστεί η συνέχιση της παρέκκλισης για τα εμπλεκόμενα αγροκτήματα λειμώνων, είναι σκόπιμο να παραταθεί η περίοδος εφαρμογής της οδηγίας 2007/863/ΕΚ μέχρι τις 31 Δεκεμβρίου 2014.
            
         
               (11)
            
            
               Ωστόσο, οι προθεσμίες υποβολής εκθέσεων στην Επιτροπή οι οποίες καθορίζονται στην απόφαση 2007/863/ΕΚ πρέπει να αναπροσαρμοστούν, προκειμένου να μειωθεί η διοικητική επιβάρυνση, επιτρέποντας στο Ηνωμένο Βασίλειο να καθορίσει για τη Βόρεια Ιρλανδία μία και μόνη προθεσμία για όλες τις υποχρεώσεις υποβολής εκθέσεων.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, που έχει συσταθεί δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2007/863/ΕΚ τροποποιείται ως ακολούθως:
   
               1.
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Εγκρίνεται, υπό τους όρους της παρούσας απόφασης, η παρέκκλιση την οποία ζήτησε το Ηνωμένο Βασίλειο για τη Βόρεια Ιρλανδία με την επιστολή του της 10ης Αυγούστου 2007, καθώς και η παράταση που ζήτησε με την επιστολή του της 23ης Σεπτεμβρίου 2010, προκειμένου να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στην πρώτη πρόταση και στο στοιχείο α) του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ.».
            
         
               2.
            
            
               Η τελευταία πρόταση του άρθρου 8 παράγραφος 1 αντικαθίσταται από το ακόλουθο κείμενο:
               «Οι χάρτες αυτοί θα υποβάλλονται από την Επιτροπή το αργότερο τον Ιούνιο κάθε έτους.».
            
         
               3.
            
            
               Το άρθρο 11 αντικαθίσταται από το ακόλουθο κείμενο:
               «Άρθρο 11
               Εφαρμογή
               Η παρούσα απόφαση εφαρμόζεται στο πλαίσιο του προγράμματος Nitrates Action Programme Regulation (Northern Ireland) 2010.
               Λήγει στις 31 Δεκεμβρίου 2014.».
            
         Άρθρο 2
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 24 Φεβρουαρίου 2011.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  ΕΕ L 337 της 21.12.2007, σ. 122.